CELEX: 32013R0518
Language: mt
Date: 2013-05-13 00:00:00
Title: Regolament tal-Kunsill (UE) Nru 518/2013 tat- 13 ta’ Mejju 2013 li jadatta r-Regolament (KE) Nru 1107/2009 tal-Parlament Ewropew u tal-Kunsill fil-qasam tal-protezzjoni tal-pjanti, minħabba l-adeżjoni tar-Repubblika tal-Kroazja

10.6.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 158/72
            
         REGOLAMENT TAL-KUNSILL (UE) Nru 518/2013
   tat-13 ta’ Mejju 2013
   li jadatta r-Regolament (KE) Nru 1107/2009 tal-Parlament Ewropew u tal-Kunsill fil-qasam tal-protezzjoni tal-pjanti, minħabba l-adeżjoni tar-Repubblika tal-Kroazja
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra t-Trattat ta' Adeżjoni tal-Kroazja u b'mod partikolari l-Artikolu 3(4) tiegħu,
   Wara li kkunsidra l-Att ta' Adeżjoni tal-Kroazja, u b'mod partikolari l-Artikolu 50 tiegħu,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               Taħt l-Artikolu 50 tal-Att ta' Adeżjoni tal-Kroazja, fejn atti tal-istituzzjonijiet adottati qabel l-adeżjoni jirrikjedu adattament minħabba l-adeżjoni, u l-adattamenti meħtieġa ma jkunux previsti f'dak l-Att ta' Adeżjoni jew fl-Annessi tiegħu, il-Kunsill, li jaġixxi b'maġġoranza kwalifikata fuq proposta mill-Kummissjoni, għandu, għal dan il-għan, jadotta l-atti meħtieġa, jekk l-att oriġinali ma jkunx ġie adottat mill-Kummissjoni.
            
         
               (2)
            
            
               L-Att Finali tal-Konferenza li kienet fasslet it-Trattat tal-Adeżjoni tal-Kroazja indika li l-Partijiet Kontraenti Għolja kienu laħqu qbil politiku dwar sett ta' adattamenti għal atti adottati mill-istituzzjonijiet li kienu meħtieġa minħabba l-adeżjoni, u stieden lil-Kunsill u lill-Kummissjoni biex jadottaw dawn l-adattamenti qabel l-adeżjoni, kompluti u aġġornati fejn meħtieġ sabiex jittieħed kont tal-evoluzzjoni tal-liġi tal-Unjoni.
            
         
               (3)
            
            
               Fid-dawl tal-adeżjoni tal-Kroazja mal-Unjoni, l-Anness I tar-Regolament (KE) Nru 1107/2009 tal-Parlament Ewropew u tal-Kunsill tal-21 ta’ Ottubru 2009 dwar it-tqegħid fis-suq ta’ prodotti għall-protezzjoni tal-pjanti (1) li jiddefinixxi żoni magħmula minn Stati Membri b’kundizzjonijiet ta' agrikoltura, ta' saħħa tal-pjanti u ta' ambjent (inklużi ta' klima) li huma komparabbli, b’mod partikolari sabiex jiffaċilita l-eżami ta' applikazzjonijiet u l-għoti ta' awtorizzazzjonijiet ta' prodotti għall-protezzjoni tal-pjanti fl-Unjoni u r-rikonoxximent reċiproku ta' awtorizzazzjonijiet, jeħtieġ li jiġi emendat. Jeħtieġ li l-Kroazja tiżdied maż-żona tan-Nofsinhar minħabba li l-kundizzjonijiet ta' agrikoltura, ta' saħħa tal-pjanti u ta' ambjent fil-Kroazja huma komparabbli ma' dawk tal-Bulgarija, il-Greċja, Spanja, Franza, l-Italja, Ċipru, Malta u l-Portugall.
            
         
               (4)
            
            
               L-Anness I tar-Regolament (KE) Nru 1107/2009 għaldaqstant għandu jiġi emendat kif meħtieġ,
            
         ADOTTA DAN IR-REGOLAMENT:
   Artikolu 1
   L-Anness I tar-Regolament (KE) Nru 1107/2009 huwa emendat kif stabbilit fl-Anness ta’ dan ir-Regolament.
   Artikolu 2
   Dan ir-Regolament għandu jidħol fis-seħħ suġġett għal, u mid-data tad-dħul fis-seħħ ta', it-Trattat ta' Adeżjoni tal-Kroazja.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-13 ta’ Mejju 2013.
      
         
            Għall-Kunsill
         
         
            Il-President
         
         S. COVENEY
      
   
   
      (1)  ĠU L 309, 24.11.2009, p. 1.
   
      ANNESS
      L-Anness I tar-Regolament (KE) Nru 1107/2009 huwa sostitwit b’dan li ġej:
      
         
            “ANNESS I
            Definizzjoni ta' żoni għall-awtorizzazzjoni tal-prodotti għall-protezzjoni tal-pjanti kif imsemmija fl-Artikolu 3(17)
            Żona A – It-Tramuntana
            L-Istati Membri li ġejjin jappartjenu għal din iż-żona:
            Danimarka, Estonja, Latvja, Litwanja, Finlandja, Svezja
            Żona B – Iċ-Ċentru
            L-Istati Membri li ġejjin jappartjenu għal din iż-żona:
            Belġju, Repubblika Ċeka, Ġermanja, Irlanda, Lussemburgu, Ungerija, Pajjiżi l-Baxxi, Awstrija, Polonja, Rumanija, Slovenja, Slovakkja, Renju Unit
            Żona C – In-Nofsinhar
            L-Istati Membri li ġejjin jappartjenu għal din iż-żona:
            Bulgarija, Greċja, Spanja, Franza, Italja, Ċipru, Malta, Portugall”.